[pic] | COMISIA EUROPEANĂ |

Bruxelles, 15.4.2010

COM(2010)165 final

2008/0223 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului în primă lectură cu privire la adoptarea unei propuneri modificate de Directivă a Parlamentului European și a Consiliului privind performanța energetică a clădirilor (reformare)

2008/0223 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului în primă lectură cu privire la adoptarea unei propuneri modificate de Directivă a Parlamentului European și a Consiliului privind performanța energetică a clădirilor (reformare)

1. ISTORICUL DOSARULUI

Data transmiterii propunerii către Parlamentul European și către Consiliu [COM(2008) 0780 – 2008/0223 (COD)]: | 13 noiembrie 2008 |

Data avizului Comitetului Economic și Social European: | 13 mai 2009 |

Data avizului Comitetului Regiunilor: | 24 aprilie 2009 |

Data avizului Parlamentului European în prima lectură: | 23 aprilie 2009 |

Data adoptării poziției Consiliului în prima lectură: | 14 aprilie 2010 |

2. OBIECTIVUL PROPUNERII COMISIEI

Reformarea Directivei 2002/91/CE a Parlamentului European și a Consiliului din 16 decembrie 2002 privind performanța energetică a clădirilor, denumită în continuare „EPBD”, urmărește clarificarea și simplificarea anumitor dispoziții, extinderea domeniului de aplicare și consolidarea unor dispoziții pentru a le spori eficacitatea, precum și conferirea unui rol principal sectorului public. Se păstrează obiectivele și principiile actualei directive și se lasă în continuare la latitudinea statelor membre stabilirea cerințelor concrete de performanță energetică.

3. COMENTARII REFERITOARE LA POZIȚIA CONSILIULUI ÎN PRIMĂ LECTURĂ

3.1. Observații generale privind poziția Consiliului

Textul poziției negociate a Consiliului este în conformitate cu propunerea Comisiei în ceea ce privește fondul acesteia și, prin urmare, poate fi susținut.

3.2. Acordul asupra poziției Consiliului în prima lectură

Poziția negociată a Consiliului este rezultatul negocierilor interinstituționale desfășurate în două etape. Prima etapă a tratat fondul propunerii, iar a doua etapă adaptarea propunerii la Tratatul privind funcționarea Uniunii Europene în ceea ce privește actele delegate și actele de punere în aplicare (articolele 290 și 291 din TFUE), precum și temeiul juridic.

În privința fondului tehnic al propunerii, la 30 noiembrie 2009 dl Herbert Reul, președintele Comisiei ITRE, a confirmat acordul Parlamentului față de textul convenit în cadrul trialogului din 17 noiembrie 2009 și aprobat de Coreper la 20 noiembrie 2009.

În privința adaptării propunerii la Tratatul privind funcționarea Uniunii Europene, compromisul la care s-a ajuns a fost aprobat de Coreper la 24 martie 2010 și confirmat de președintele Comisiei ITRE a Parlamentului, dl Reul, la 25 martie 2010. Poziția negociată a Consiliului a fost adoptată oficial prin procedură scrisă la 14 aprilie 2010.

Principalele subiecte de negociere asupra cărora s-a ajuns la un acord sunt următoarele:

Schimbarea temeiului juridic (preambul): în urma intrării în vigoare a Tratatului privind funcționarea Uniunii Europene, colegislatorii au convenit să schimbe temeiul juridic făcând referire la articolul 194 alineatul (2) din TFUE. La articolul 1 s-a adăugat un alineat în care se subliniază că directiva stabilește cerințe minime care nu împiedică statele membre să mențină sau să introducă măsuri mai stricte. Comisia este de acord cu modificările respective, care nu schimbă procedura decizională aplicabilă.

Dispoziții privind actele delegate și actele de punere în aplicare (articolele 22-26): Directiva conferă Comisiei, pentru o perioadă de cinci ani – reînnoită în mod automat – după intrarea în vigoare a directivei, competențe de adoptare a cadrului metodologic comparativ prevăzut la articolul 5 (până la 30 iunie 2011) și de adaptare la progresul tehnic (punctele 3 și 4 din anexa I). În orice moment, Parlamentul și Consiliul pot revoca delegarea competențelor și pot aduce obiecții față de actul delegat în termen de două luni de la data notificării, cu posibilitatea de a solicita o prelungire cu încă două luni. La cererea Parlamentului, a fost inclusă o declarație a Comisiei privind notificarea actelor delegate în timpul perioadei de vacanță a instituțiilor, precum și o declarație comună a Parlamentului European, a Consiliului și a Comisiei în care se arată că dispozițiile directivei nu constituie un precedent în ceea ce privește poziția acestora în legătură cu actele delegate ( a se vedea anexa I ).

Comisiei i se solicită, de asemenea, să adopte un act de punere în aplicare, în conformitate cu procedura de consultare prevăzută la articolul 3 din Decizia 1999/468/CE, pentru a institui un sistem voluntar comun de certificare a performanței energetice a clădirilor nerezidențiale [articolul 10 alineatul (9)].

Cerințele minime de performanță energetică, optime din punctul de vedere al costurilor, și cadrul metodologic comparativ (articolul 5 și anexa III): Comisia va elabora o metodologie comparativă de calcul al nivelurilor optime, din punctul de vedere al costurilor, ale performanței energetice a clădirilor. Statele membre vor justifica diferențele semnificative și vor prezenta un plan indicând măsurile adecvate care trebuie luate în continuare.

Clădiri existente (articolul 7): s-a consolidat dispoziția respectivă în sensul că toate clădirile existente supuse unor renovări majore trebuie să satisfacă cerințele de performanță energetică și că astfel de cerințe trebuie stabilite și pentru elementele clădirilor.

Sisteme tehnice ale clădirilor (articolul 8): se introduce o nouă dispoziție, care impune stabilirea de cerințe de performanță energetică pentru sistemele tehnice ale clădirilor (de exemplu, sisteme de încălzire, de apă caldă și de climatizare).

Clădiri al căror consum de energie este aproape egal cu zero (articolul 9): s-a obținut un consens în ceea ce privește definirea „clădirilor al căror consum de energie este aproape egal cu zero” și necesitatea de a elabora planuri naționale în vederea creșterii numărului acestora. Statele membre garantează că până la 31 decembrie 2018 clădirile noi ocupate și deținute de autoritățile publice vor fi „clădiri al căror consum de energie este aproape egal cu zero”, iar până la 31 decembrie 2020 toate clădirile noi vor fi „clădiri al căror consum de energie este aproape egal cu zero”.

Stimulente financiare și bariere de piață (articolul 10): acest articol nou a fost introdus pentru a pune în evidență importanța unei finanțări adecvate. Statele membre elaborează lista măsurilor existente și a celor propuse, iar Comisia prezintă o analiză a fondurilor disponibile. În declarația Comisiei privind finanțarea destinată eficienței energetice a clădirilor se arată rolul acesteia în ceea ce privește încurajarea utilizării instrumentelor financiare pentru a se ajunge la un sector european al construcțiilor eficient din punct de vedere energetic și cu emisii reduse de carbon ( a se vedea anexa II ).

Certificate de performanță energetică (articolele 11-13): s-a consolidat dispoziția respectivă prin îmbunătățirea conținutului certificatelor, prin accentuarea obligativității afișării certificatelor în clădirile publice și prin cerința ca indicatorul de performanță din certificat să figureze în anunțurile de vânzare sau de închiriere.

Inspecția sistemelor de încălzire și de climatizare (articolele 14-16), experți independenți și sisteme de control independent (articolul 18 și anexa II): flexibilitatea sporită pentru statele membre în ceea ce privește inspecțiile sistemelor de climatizare s-a corelat cu cerința de a asigura sisteme de control independent pentru certificate și rapoarte de inspecție a sistemelor de încălzire și de climatizare.

Clauza de revizuire (articolul 19): s-a precizat clauza de revizuire prin stabilirea unui termen pentru evaluarea directivei (1 ianuarie 2017).

Transpunere (articolul 28): s-au modificat condițiile de adoptare a măsurilor de transpunere de către statele membre în „doi ani de la intrarea în vigoare” a directivei. Datele de aplicare a dispozițiilor naționale de transpunere a majorității dispozițiilor directivei sunt acum „doi ani și șase luni” și „trei ani” de la intrarea în vigoare a directivei. S-a acordat o perioadă suplimentară (până la 31 decembrie 2015) pentru aplicarea articolului 11 alineatele (1) și (2) în cazul unităților individuale care fac obiectul închirierii.

4. CONCLUZIE

Poziția Consiliului corespunde obiectivelor propunerii inițiale a Comisiei. Prin urmare, Comisia aprobă textul.

Anexa I

Declarația Parlamentului European, a Consiliului și a Comisiei

privind articolul 290 din TFUE

„Parlamentul European, Consiliul și Comisia declară că dispozițiile prezentei directive nu aduc atingere niciunei poziții viitoare a instituțiilor în ceea ce privește aplicarea articolului 290 din TFUE sau a actelor legislative individuale care cuprind astfel de dispoziții.”

Declarația Comisiei

„Comisia Europeană ia act de faptul că, exceptând cazurile în care actul legislativ prevede o procedură de urgență, Parlamentul European și Consiliul consideră că notificarea actelor delegate ține seama de perioadele de vacanță ale instituțiilor (iarnă, vară și alegerile europene), pentru a asigura faptul că Parlamentul European și Consiliul pot să își exercite prerogativele în termenele stabilite în actele legislative relevante și este pregătită să acționeze în consecință.”

Anexa II

Declarația Comisiei privind finanțarea destinată eficienței energetice a clădirilor

„Comisia subliniază rolul crucial jucat de instrumentele financiare în transformarea cu succes a sectorului european al construcțiilor într-un sector eficient din punct de vedere energetic și cu emisii reduse de carbon. Comisia va continua să încurajeze statele membre să utilizeze extensiv fondurile disponibile în cadrul Fondului European de Dezvoltare Regională (în prezent, un procent de până la 4% din sumele totale la nivel național aparținând Fondului European de Dezvoltare Regională, în valoare de 8 miliarde de euro, poate fi folosit în scopul creșterii eficienței energetice și a utilizării energiei din surse regenerabile în sectorul locuințelor, la care se adaugă sprijinul financiar neplafonat disponibil deja pentru energiile durabile în cazul clădirilor publice și comerciale/industriale). De asemenea, Comisia va sprijini statele membre în privința unei mai bune utilizări a tuturor fondurilor disponibile și a finanțării, care pot acționa ca pârghie pentru stimularea investițiilor în eficiența energetică.

În plus, Comisia va examina posibilitatea dezvoltării în continuare a tuturor inițiativelor existente, cum ar fi inițiativa „Proiecte urbane inteligente”[1] sau utilizarea bugetului Energie inteligentă – Europa II, de exemplu în scopul schimbului de cunoștințe și al asistenței tehnice pentru crearea de fonduri naționale care pot fi reînnoite.

Mai mult, Comisia va pregăti o prezentare generală și o analiză a mecanismelor financiare în vigoare actualmente în statele membre și va lua în considerație concluziile rezultate, în efortul său de a disemina cele mai bune practici pe întreg teritoriul UE.

În sfârșit, Comisia, ca urmare a analizei menționate la articolul 9a alineatul (4) din Directiva [2010/XXX/CE], va reflecta asupra posibilei evoluții în viitor a stimulentelor financiare [printre altele, în ceea ce privește instrumentele comunitare la care se face trimitere în acest scop la articolul 9a alineatul (4a)] și a utilizării optime a acestora pentru investițiile în îmbunătățirea eficienței energetice a clădirilor.”

[1] Planul SET COM (2009) 519.